Francisco Varallo Francisco Antonio Varallo (La Plata, 5 ta' Frar 1910 – La Plata, 30 ta' Awwissu 2010) kien plejer u kowċ tal-futbol Arġentin, li kien jilgħab bħala attakkant. Beda l-karriera tiegħu ma' Gimnasia La Plata u aktar tard mar ma' Boca Juniors fejn rebaħ għal numru ta' drabi t-titlu nazzjonali bejn l-1929 u l-1935. Fl-1937 rebaħ il-Kampjonat Sud-Amerikan tal-Futbol (dik li llum tissejjaħ il-Copa América) mat-tim nazzjonali Arġentin. Kien ukoll l-iżgħar plejer fit-Tazza tad-Dinja 1930, l-ewwel edizzjoni ta' din il-kompetizzjoni, u l-aħħar wieħed mill-parteċipanti li mietu. Sal-2008 kien għadu jżomm it-titlu tal-aqwa skorer tal-Boca Juniors b'181 gowl, sakemm għaddieh Martín Palermo. Imwieled nhar il-5 ta' Frar 1910 fid-distrett ta' "Los Hornos" ta' La Plata, Varallo hu t-tielet wild ta' Pedro Varallo u Teresa Yatorno. Imlaqqam bħala "Pancho" minn familtu u ħbiebu, hu mal-ewwel wera l-ħajra lejn il-logħba tal-futbol fejn ta' età żgħira iddebutta mat-tim tal-lokal, Ferro Carril Sud. Ta' sbatax-il sena mar bi prova mal-Estudiantes u minkejja li skorja tnax-il gowl fi tliet partiti ta' prova, hu ma ġiex ingaġġat. Fl-aħħar xhur ta' ħajtu hu ġie rikoverat f'dar tal-mistrieħ f'Villa Elisa kawża ta' bronkite. Minħabba kumplikazzjoni respiratorja hu miet ta' 100 sena fl-ewwel sigħat tat-Tnejn 30 ta' Awwissu 2010. Il-fdalijiet tiegħu ġew midfuna fil-ġurnata segwenti fil-qabar tal-familja; fil-funeral tiegħu pparteċipaw diversi personaġġi prominenti tal-futbol Arġentin u plejers tal-Boca bħal Martín Palermo, Jorge Ameal, Sebastián Battaglia, Julio Grondona, Walter Gisande, president ta' Gimnasia, u Rubén Filippas, president tal-Estudiantes. F'din l-okkażjoni kemm il-Boca Juniors kif ukoll Gimnasia iddikjaraw ġurnata ta' luttu u esprimew "id-dispjaċir kbir għall-mewt ta' wieħed mill-ikbar idoli". Il-Boca issospendew l-attivitajiet u l-formazzjoni ta' Claudio Borghi tħarrġet b'bibien magħluqa. Fil-partita li segwiet il-mewt ta' Vrallo, l-iskwadra tal-kapital osservat minuta ta' silenzju qabel il-partita kontra San Lorenzo. Attakkant aġli u ħafif, hu kien jirnexxielu jippenetra d-difiża grazzi għall-fiżiku tiegħu u għall-kontroll tajjeb tal-ballun. Minkejja l-istatura żgħira, hu kellu xuttijiet b'saħħithom, karatteristika li tagħtu l-laqam ta' "Cañoncito" (bil-Malti: "kanun żgħir").